PRIEDAS

TECHNINĖS BYLOS PAGRINDINĖS SPECIFIKACIJOS

Bylos numeris PGI-BG-01867 – 7.1.2014

1. Registruotina geografinė nuoroda:

„Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“

2. Spiritinio gėrimo kategorija:

Винена дестилатна спиртна напитка/Wine spirit

3. Spiritinio gėrimo apibūdinimas

3.1. Fizinės, cheminės ir (arba) juslinės savybės

„Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ yra vaiskios, skaidrios, šviesiai geltonos spalvos, malonaus dominuojančio vaisių aromato ir harmoningo švelnaus skonio vyno spiritas su aiškiu vynuogių poskoniu. Nedideliais kiekiais gaminamas gėrimas ne mažiau kaip šešis mėnesius brandinamas iki 1 000 litrų talpos ąžuolinėse statinėse. Sąlytis su ąžuolu suteikia intensyvesnę spalvą, saldumo, paryškina švelnumą ir praturtina aromatą išskirtiniu ąžuolo kvapu, užsibaigiančiu lengvu vanilės aromatu.

Gėrimas yra ne mažesnės kaip 40 % tūrio alkoholio koncentracijos.

3.2. Specifinės savybės (palyginti su kitais tos pačios kategorijos spiritiniais gėrimais)

„Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ – tai vyno spiritas, kurio alkoholio koncentracija yra ne mažesnė kaip 40 % tūrio, lakiųjų junginių kiekis – 132–174 g/hl a.a., įskaitant esterius (6–24 g/hl a.a.) ir aldehidus (2–8 g/hl a.a.), ir metanolio kiekis – 0,07–0,140 g/l. Jo fizinių ir cheminių savybių ribinės vertės viršija mažiausias vertes, nurodytas vyno spiritų kategorijos taisyklėse.

„Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ yra vyno spiritas, kuris išgaunamas iš baltųjų ir raudonųjų vynuogių veislių. Vynuogės pristatomos perdirbti vienos veislės partijomis. Norint gauti geros kokybės distiliuoti skirtą baltąjį vyną, vynuogių derlius nuimamas, kai jos yra techniškai prinokusios, bet dar nepernokusios, ir kai cukraus kiekis jose yra 16–19 %, o rūgščių kiekis yra didesnis, t. y. ne mažiau kaip 500 g/hl, išreikštas vyno rūgštimi. Iš praktikos matyti, kad iš tvirtų baltųjų vynų, pasižyminčių didesniu rūgščių kiekiu, pagaminamas ryškaus vaisių kvapo švelnaus skonio distiliatas. Baltosios vynuogės, auginamos smėlingame ir akmenuotame dirvožemyje, įgauna išraiškingą vaisių aromatą, kuris, tinkamai jas perdirbat, įsitvirtina vyne ir distiliatuose.

Raudonųjų vynuogių veislių derlius nuimamas, kai cukraus kiekis jose yra 18–20 % arba didesnis, o rūgščių kiekis ne mažesnis kaip 600 g/hl, išreikštas vyno rūgštimi. Raudonųjų vynuogių veislių pirminis aromatas yra kiek augalinis; iš jų pagaminami stipresnio skonio vynai. Distiliuojant iš jų pagaminami distiliatai, pasižymintys intensyviu harmoningu skoniu ir ryškiu vynuogių poskoniu, kurie būdingi spiritiniam vynui „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“.

Distiliatai, kuriuos neabejotinai galima brandinti, brandinami ąžuolinėse statinėse, pagamintose iš Strandžos ąžuolo (Quercus hartwissiana Stev.) medienos. Dėl sąlyčio su medžiu subrandintas gėrimas įgauna sodrią spalvą ir subtilų skonį bei švelnų aromatą.

4. Registruotina geografinė nuoroda (geografinė vietovė)

Geografinė vietovė, kurioje gaminamas vyno spiritas „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“, apima Jambolo provinciją ir dalį kaimyninės Burgaso provincijos ir jai priskiriamos šios apylinkės (zemlishta):

— Jambolo savivaldybė – viena apylinkė: Jambolo miestas,

— Straldžos savivaldybė – septynios apylinkės: Straldža ir Zimnicos, Irečekovo, Kameneco, Lozeneco, Nedialsko ir Parveneco kaimai,

— Tundžos savivaldybė – dvylika apylinkių: Bezmero, Botevo, General Inzovo, General Toševo, Kalčevo, Kozarevo, Meden Kladeneco, Pobedos, Rozos, Tenevo, Chadžimitrovo ir Čargano kaimai,

— Boliarovo savivaldybė – dvi apylinkės: Boliarovo miestelis ir Stefan Karadžovo kaimas,

— Elchovo savivaldybė – penkios apylinkės: Elchovo miestas ir Granitovo, Malomirovo, Melnicos ir Malek Manastyro kaimai,

— Kameno savivaldybė – viena apylinkė: Trojanovo kaimas,

— Aitoso savivaldybė – viena apylinkė: Topolnicos kaimas,

— Sredeco savivaldybė – viena apylinkė: Zornicos kaimas,

— Topolovgrado savivaldybė – viena apylinkė: Orešniko kaimas.

5. Spiritinio gėrimo gamybos metodas

Vyno spiritas „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ gaminamas pirmiau nurodytoje geografinėje vietovėje iš šių veislių vynuogių:

— baltųjų vynuogių: Rikat, Bolgar, Cherven Misket, Dimyat, Chardonnay, Ugni Blanc, Prosecco, Sauvignon Blanc ir Viognier;

— raudonųjų vynuogių: Merlot, Cabernet Sauvignon, Pamid, Syrah ir Cabernet Franc.

Pristatytos vynuogės išrūšiuojamos pagal svorį, išvaizdą, veislę ir cukraus kiekį. Naudojamos tik aukščiausios kokybės vynuogės. Vynuogės renkamos rankomis ir dedamos į plastikinius kibirus arba dėžes. Nuimant vynuogių derlių draudžiama naudoti didesnės kaip 15 litrų talpos talpyklas. Nesupakuotos vynuogės vežamos perdirbti tinkamos konstrukcijos ir talpos sandariose metalinėse talpyklose. Dažniausiai iš kiekvienos transporto priemonės rankomis paimamas proporcingas mėginys ir įvertinama išorinė išvaizda, bendra būklė ir veislės grynumas, taip pat alkoholio areometru išmatuojamas cukraus kiekis. Vynuogės perdirbamos per 12–24 val. nuo surinkimo. Pirmiausia vynuogės sutraiškomos, kad būtų pašalinti stiebeliai, o tada suspaudžiamos. Vynuogių išspaudos perkeliamos į specialias fermentavimo rezervuarus, kuriuose jos, jei reikia, maceruojamos, kad būtų praturtintos iš vynuogių odelių išgautomis aromatinėmis medžiagomis. Laisvai tekančios sultys nusunkiamos, o išspaudos suspaudžiamos. Negalima jų perspausti. Griežtai laikomasi reikalavimo, kad iš 100 kg vynuogių būtų pagaminta ne daugiau kaip 75 litrai vyno, iš kurio gaminamas vyno spiritas „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“. Kitas etapas yra alkoholinis fermentavimas. Naudojamos grynos vyno mielių kultūros. Šis procesas yra kontroliuojamas ir per 24 valandų laikotarpį bent du kartus imami mėginiai iš kiekvieno fermentavimo rezervuaro, matuojamas cukraus kiekis ir temperatūra, stebimi juslinių savybių pokyčiai. Antrinis alkoholinis fermentavimas vyksta įvairios talpos armuotuose plieniniuose rezervuaruose. Vynai yra kruopščiai dekantuojami. Distiliavimas atliekamas kuo greičiau po to, kai atskiriamos nuosėdos. Gaminant vyno spiritą „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ naudojamos K5 ir DK-1 tipo ištisinės distiliavimo kolonėlės. Jos yra bulgariškos konstrukcijos. Pagrindinės jų savybės yra nurodytos toliau:

Kiekviena kolonėlė susideda iš distiliavimo (frakcionavimo) kolonėlės, deflegmatorių, kondensatoriaus, aušintuvo, gaubto, horizontalaus vyno kaitintuvo ir lygio reguliatoriaus. Įjungus sistemą, kolonėlė, deflegmatoriai ir vyno kaitintuvas pakaitinami garais. Kai distiliuotas vanduo pradeda tekėti iš aušintuvo, supilamas distiliuoti skirtas vynas. Vandens garai, kildami iš apačios į viršų, liečiasi su prieš srovę tekančiu vynu ir yra prisodrinami etilo alkoholio ir lakiųjų medžiagų. Vandens ir vyno garai iš viršutinės distiliavimo kolonėlės dalies patenka į deflegmatorius ir kondensatorių, ten jų alkoholio kiekis padidėja iki 62–65 % tūrio. Kai išgautas vyno distiliatas ataušinamas, jis palengva teka pro gaubtą, kur jo alkoholio kiekis ir temperatūra nuolat tikrinami naudojant spiritometrą.

Gauti distiliatai suskirstomi į kategorijas. Tada jie, be jokio sąlyčio su medžiu, laikomi tinkamos konstrukcijos ir talpos nerūdijančio plieno induose arba gelžbetoniniuose rezervuaruose. Juslines distiliatų savybes lemia vynuogės, iš kurių jie pagaminti, taip pat vynuogių perdirbimo būdas. Iš baltųjų vynuogių veislių pagaminami švelnūs, vaiskaus skaidrumo ir išraiškingo bei stipraus vaisių aromato distiliatai. Iš raudonųjų vynuogių veislių gaminami vaiskaus skaidrumo distiliatai, kuriems būdingas stipresnis skonis, švelnumas ir ilgai išliekantis vynuogių poskonis. Gaminant nebrandintą vyno spiritą „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ distiliatų maišymas (kupažas) yra svarbiausia technologija, nulemianti galutinio produkto savybes. Patyrę gamintojai taiko išbandytą geros gamybos praktiką ir maišo distiliatus atitinkamomis proporcijomis, pridėdami demineralizuoto geriamojo vandens, kad atskiestų gėrimą ir jo alkoholio kiekis taptų 40 % tūrio.

Dauguma distiliatų laikomi be sąlyčio su ąžuolu. Nebrandinto gėrimo spalva paryškinama pridedant karamelės.

Pagamintas produktas visada yra aukštos kokybės, o jo juslinės savybės kiekvienais metais, nuo vieno derliaus iki kito, išlieka tokios pačios – kitaip tariant, tai šiaudų geltonumo spalvos, ryškaus vaisių aromato, švelnaus ir harmoningo skonio bei ypatingai malonaus vynuogių poskonio vyno spiritas „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“.

Geriausios kokybės distiliatai, kurie turi reikiamą potencialą, bent šešis mėnesius brandinami iki 1 000 litrų talpos ąžuolinėse statinėse, kurių šulai yra 3–4 cm storio. Statinės pagamintos iš Strandžos ąžuolo, kuris yra būdingas šiai vietovei.

Vyno spiritas „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ maišomas (kupažuojamas), skiedžiamas ir išpilstomas į butelius ne tik nustatytoje geografinėje vietovėje, kurioje produktas yra išgaunamas.

6. Ryšys su geografine aplinka arba kilme

6.1. Išsamūs duomenys apie geografinę vietovę arba kilmę, svarbūs ryšiui nustatyti

XX amžiaus pradžioje tradiciniu amatu buvęs vynmedžių auginimas ir vynų bei vyno spiritų gamyba išsivystė į pagrindinį jaunos Bulgarijos valstybės pramonės sektorių. Ketvirtajame dešimtmetyje vyno spiritas „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ buvo pradėtas gaminti daugybėje toje vietovėje veikusių mažų distiliavimo gamyklų.

Galima laikyti, kad vyno spirito „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ pramoninė gamyba ir tiekimas rinkai iš tikrųjų prasidėjo 1974 m. Jambolo vyno rūsiuose. Netoliese įsikūrę kooperatyvai turėjo pakankamai vynmedžių, kad galėtų tiekti ne tik vyno, bet ir vyno spirito „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ gamybai reikalingas žaliavas.

Bulgarijoje įvykus pokyčiams ir įsivyravus demokratinei santvarkai (1989 m.) buvo visiškai sugrąžinta žemės ūkio paskirties žemė. Geografinėje vietovėje, kurioje gaminamas vyno spiritas „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“, dirvožemis ir klimato sąlygos yra palankūs vynmedžiams auginti. Buvo atkurti seni vynuogynai ir pasodinta naujų. Padidinta vynmedžių veislių įvairovė. Vietovėje aplink Jambolą buvo pasodinta naujų veislių, pvz., Prosecco, Viognier, Syrah ir Cabernet Franc. Skirtingos veislės pasižymi skirtingomis savybėmis. Atitinkamai jas perdirbant pagaminami distiliuoti skirti baltieji ir raudonieji vynai, kurių kiekvienas turi skirtingą potencialą ir suteikia aromatui ir skoniui išskirtinių atitinkamos vynuogių veislės savybių. Taikant nustatytas technologijas, naudojamas gaminant šį gėrimą, svarbų vaidmenį atlieka žmogiškasis veiksnys. Patyrę gamintojai distiliuoja gėrimą naudodami K5 ir DK-1 ištisines distiliavimo kolonėles, kol pasiekiama 62–65 % tūrio alkoholio koncentracija. Naudojant šį distiliavimo metodą distiliatuose išlaikoma daugiau iš vynų gautų lakiųjų medžiagų, kurios suteikia vaisių aromatą, ir jų skonio komponentų. Tinkamomis proporcijomis maišant tinkamus distiliatus (kupažuojant), gaunamas galutinis produktas, kuris visada yra vienodai aukštos kokybės ir pasižymi nekintamomis juslinėmis savybėmis.

Dideli mažmeninės prekybos tinklai rengia vyno spirito „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ reklamos kampanijas, pristatymus ir degustacijas; jis buvo pristatytas tarptautinėse prekybos mugėse, parodose ir konkursuose, pelnė daugybę įvairių apdovanojimų. Per daugelį metų vyno spiritas „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ buvo įvertintas daugeliu įvairių apdovanojimų, būtent aukso medalių ir pripažinimo sertifikatų, Plovdivo mieste vykstančioje tarptautinėje parodoje „Vinaria.“

6.2. Geografinės vietovės nulemtos specifinės spiritinio gėrimo savybės

Vynuogynai, kuriuose užauginama žaliava, skirta vyno spiritui „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ gaminti, yra pietrytinėje Pietų (Trakijos žemuma) vynuogių auginimo regiono dalyje (Boliarovo, Elchovo, Straldžos, Tundžos, Jambolo ir Topolovgrado savivaldybės) ir vakarinėje Rytų (Juodosios jūros) vynuogių auginimo regiono dalyje (Aitoso, Kameno ir Sredeco savivaldybės). Geografinė vietovė apima Tundžos ir Straldžos subregioną ir driekiasi iki pat Sakaro kalnų masyvo šiaurinių šlaitų.

Geografinėje vietovėje, kurioje gaminamas vyno spiritas „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“, dirvožemis ir klimato sąlygos yra tinkami vynmedžiams auginti. Vietovėje yra lygumų ir kalvų, kurių vidutinis aukštis yra 190 m virš jūros lygio. Tokia geografinė padėtis lemia tai, kad vietovėje juntama įvairių klimato sąlygų įtaka; didžiausią įtaką turi tarpinis žemyninis klimatas, kuris būdingas Aukštutinės Trakijos žemumai. Juodosios jūros ir Viduržemio jūros įtaka ne tokia stipri. Dėl čia registruojamų temperatūrų tai yra viena šilčiausių Bulgarijos vietovių. Vidutinė sausio mėn., kuris yra šalčiausias mėnuo, temperatūra yra 0 °С – 1,5 °С. Vidutinė sausio mėn. temperatūra Jambole yra 0,2 °С, o Elchove – 1,2 °С; tai atspindi skirtumus tarp tarpinio žemyninio ir tarpinio Viduržemio jūros klimato zonų šalčiausią metų mėnesį. Visa teritorija yra į pietus nuo 0 °С izotermės, todėl ilgai nebūna šalnų ir augalams užtikrinamos tinkamos sąlygos augti. Šioje vietovėje būna 180–210 dienų per metus, kai nėra šalnų. Vidutiniškai maždaug nuo balandžio 10 d. laikosi didesnė nei 10 °С temperatūra, kuri yra palanki augti kultūriniams augalams. Šioje vietovėje saulė šviečia vidutiniškai 2 200–2 250 valandų, o temperatūros suma laipsniais per auginimo sezoną yra maždaug 3 500–3 800 °С. Vasaros yra santykinai karštos ir joms būdingos žemyninio klimato savybės. Vidutinė liepos mėn. temperatūra yra 23 °С. Aukščiausia absoliučioji temperatūra yra 44,4 °С, o vidutinė aukščiausia temperatūra – 38–40 °С.

Ruduo būna ilgas ir dažnai šiltas, o vidutinė temperatūra išlieka aukštesnė nei 10 °С iki spalio 25 d. – lapkričio 4 d. laikotarpio. Pirmosios rudens šalnos vidutiniškai pasirodo spalio 23–29 d., anksčiausia užregistruota šalna – rugsėjo 30 d. Šios agrarinės ir klimato sąlygos yra palankios daugiamečiams kultūriniams augalams, ypač vynmedžiams, auginti. Santykinis drėgnis visus metus yra įvairus. Žemiausias jis būna liepos ir rugpjūčio mėn. (60–64 %), o aukščiausias – gruodžio, sausio ir vasario mėn. (80–92 %). Krituliai per visus metus pasiskirstę netolygiai. Vidutinis metinis kritulių kiekis – 530–700 mm.

Dirvožemį sudaro vidutiniškai arba lengvai išplauti juodžemiai ir verstžemiai; palei Tundžos upę ir jos intakus plyti aliuviniai pievų dirvožemiai; į pietryčius ir šiaurės vakarus nuo Elchovo vyrauja išplautieji verstžemiai (sunkiausias molingas dirvožemis Bulgarijoje, kuriame gausu koloidų ir yra storas juodojo humuso sluoksnis), taip pat rudieji miško išplautžemiai, kuriuose humuso paprastai mažiau; į pietus – miško rudžemiai su uolėtžemiais, rudieji miško išplautžemiai ir pseudojauriniai dirvožemiai, kuriuose negausu mineralinių medžiagų.

Reljefo, dirvožemio ir klimato derinys sudaro sąlygas geros kokybės vynuogėms užauginti. Žmogiškasis veiksnys yra labai svarbus. Patyrę gamintojai paverčia vynuoges geros kokybės vynu. Šiame procese šimtmečių senumo tradicijos derinamos su šiuolaikiškomis ir pažangiosiomis technologijomis. Vynai distiliuojami naudojant Bulgarijos projektuotojų sukurtas specialias K5 ir DK-1 tipo ištisines distiliavimo kolonėles. Vyno spirito „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ išskirtinis bruožas yra tai, jog distiliavimas trunka tol, kol gaunamas iki 62–65 % tūrio alkoholio koncentracijos vyno distiliatas. Daugelio metų patirtis parodė, kad tokios alkoholio koncentracijos distiliatas išlaiko daugiausia iš vynų gautų aromatinių medžiagų ir išgaunamas sodrus bei subalansuotas skonis.

Iš baltųjų ir raudonųjų vynuogių veislių išgauti distiliatai, kurie subrandinti nustatytoje gėrimo geografinėje vietovėje, pasižymi abipusiškai subalansuotomis juslinėmis savybėmis. Iš baltųjų vynuogių veislių išgautiems distiliatams būdingas sodrus vaisių aromatas, o iš raudonųjų vynuogių veislių išgauti distiliatai turi išskirtinį vynuogių skonį. Maišant (kupažuojant) distiliatus gaunamas aukštos kokybės produktas, pasižymintis nekintamomis juslinėmis savybėmis: šviesiai geltona spalva, dominuojančiu vaisių aromatu ir harmoningu bei švelniu skoniu bei ryškiu vynuogių poskoniu.

Geriausios kokybės distiliatai, kuriuos neabejotinai galima brandinti, bent šešis mėnesius brandinami ąžuolinėse statinėse, pagamintose iš Strandžos ąžuolo (Quercus hartwissiana Stev.) medienos. Strandžos ąžuolas (Quercus hartwissiana Stev.) – tai lapuotis, kuris gali užaugti iki 25 metrų aukščio. Tai reliktinė rūšis, kuri išliko nuo laikotarpio prieš paskutinį ledynmetį, prasidėjusį prieš pusantro milijono metų. Europoje jis paplitęs tik Strandžos kalnų masyve. Strandžos ąžuolai – grupėmis arba pavieniui – dažnai auga ant šiaurinių šlaitų, taip pat žemesnėse ir drėgnose vietovėse, dažnai palei upes ir upelius. Tai yra saugoma rūšis, kuri įtraukta į Bulgarijos biologinės įvairovės įstatymą. Ištisos kubilių kartos išlaikė šios unikalios medžiagos apdirbimo tradicijas. Šio medžio, kuris, kaip teigiama, įleidžia šaknis į akmenį, mediena yra akytos struktūros, tačiau jos akutės yra labai mažos. Ilga sąveika su distiliatais lemia ne tik tai, kad iš jų garuoja alkoholis, bet ir tai, kad iš medžio ištraukiamos vertingos medžiagos.

Nedideliais kiekiais gaminamas gėrimas pateikiamas rinkai išbuvęs ąžuolinėje statinėje bent šešis mėnesius. Subrandinto vyno spirito „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ savybės yra šios: sodri geltona spalva, dominuojantis vaisių aromatas su išskirtiniu ąžuolo kvapu, užsibaigiančiu lengvu vanilės aromatu, harmoningas švelniai saldus skonis ir ilgai išliekantis švelnus poskonis.

7. Europos Sąjungos, nacionalinės ir (arba) regioninės nuostatos

Nacionalinės teisės aktuose nėra numatyta jokių papildomų konkrečių nuostatų, susijusių su vyno spiritu „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“. Vyno spirito „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ gamybai ir tiekimui rinkai taikomi bendrieji reikalavimai, kurie taikomi vyno spiritų kategorijai, nustatytai Vyno ir spiritinių gėrimų įstatyme (ZVSN), kuris paskelbtas Oficialiajame valstybės leidinyje Nr. 45/2012 ir įsigaliojo 2012 m. rugsėjo 16 d.

Vyno spiritas, kuris yra vynuogių rakija su geografine nuoroda „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“, buvo patvirtintas 2013 m. lapkričio 27 d. Ūkio ir energetikos ministro įsakymu Nr. T-RD-27–20, kuris paskelbtas Ūkio ministerijos interneto svetainėje: http://www.mi.government.bg/bg/library/zapowed-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-ya-65-c28-m361-1.htm

Regioninis vyno degustavimo komitetas, pavaldus Regioniniams Pietryčių Trakijos vynmedžių ir vyno rūmams, kurių registruota buveinė ir pagrindinė buveinė įsikūrusi Slivene, atlieka vyno spirito su geografine nuoroda „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“ juslinių savybių vertinimą.

8. Pareiškėjas

— Valstybė narė, trečioji šalis arba juridinis ar fizinis asmuo Република България, Министерство на икономиката/Bulgarijos Respublika, Ūkio ministerija

— Visas adresas (gatvė ir namo numeris, miestas, pašto kodas, šalis): София 1052, ул. „Славянска“ № 8, Република България/ul. Slavyanska 8, 1052 Sofia, Bulgaria

— Teisinis statusas (juridinio asmens)

9. Geografinės nuorodos papildymas

10. Specialios ženklinimo taisyklės

Išskyrus horizontaliąsias taisykles, nėra nustatyta privalomų specialių ženklinimo taisyklių, taikomų vyno spiritui „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol“.